Gedagte vir die dag: Dink met dank – my CV      Foto: pixabay.com Wat ons gehoor het en wat ons weet, wat ons voorgeslagte ons vertel het, verswyg ons nie vir ons kinders nie, maar vertel vir die volgende geslag van die roemryke dade van die Here, van sy krag en van sy wonderdade. (Psalm 78:34) Ons werksverhaal is soms die enigste verhaal wat op skrif is. In my CV vertel ek in detail waar ek oral gewerk en geleer en beweeg het. Maar dit vertel nie van die emosies daar agter nie, die stres of vreugde van sekere jare, en ook nie die groot spanning van besluite voor ek elkeen van daardie hoofstukke aangepak het nie. As jy nou kyk na jou CV, waar sien jy die Here? Was Hy betrokke, met leiding, met deure oop- of toemaak, met krag en waagmoed? Soms was sy hulp baie sigbaar en het jy dit direk beleef, veral in die amper wonderbaarlike “toevallighede”. Soms was sy hulp egter so onopvallend dat jy dit glad nie raaksien nie behalwe as jy daarvoor gaan soek. As jy nié daarvoor soek en dit raaksien nie, gaan jy nie nou dankbaar genoeg wees nie, en gaan jy in die toekoms bitter alleen voel, terwyl God as Helper eintlik baie naby jou is. Vandag se huiswerk nadat jy hierdie gelees het, is juis om jou CV te gaan lees met ’n ander doel. Lees met ’n pen in die hand. Soek God se handewerk, maak ’n merk, skryf neer wat jy nou agterna uiteindelik raaksien. Die volk Israel se CV word in die boek Psalms verskeie kere weer vertel om God se hulp beter raak te sien.